CELEX: 32022R0255
Language: bg
Date: 2021-12-15 00:00:00
Title: Делегиран регламент (ЕС) 2022/255 на Комисията от 15 декември 2021 година за изменение на Регламент (ЕИО) № 95/93 на Съвета по отношение на удължаването на срока на действие на мерките за временно облекчаване на правилата за използване на слотовете вследствие на кризата, свързана с COVID-19

23.2.2022   
               
               
                  BG
               
               
                  Официален вестник на Европейския съюз
               
               
                  L 42/1
               
            
         ДЕЛЕГИРАН РЕГЛАМЕНТ (ЕС) 2022/255 НА КОМИСИЯТА
         от 15 декември 2021 година
         за изменение на Регламент (ЕИО) № 95/93 на Съвета по отношение на удължаването на срока на действие на мерките за временно облекчаване на правилата за използване на слотовете вследствие на кризата, свързана с COVID-19
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕИО) № 95/93 на Съвета от 18 януари 1993 г. относно общите правила за разпределяне на слотовете на летищата в Общността (1), и по-специално член 10а, параграф 5 от него,
         като има предвид, че:
         
                     (1)
                  
                  
                     Равнищата на въздушното движение в Европейското икономическо пространство (ЕИП) през 2021 г. са трайно по-високи в сравнение със същия период на 2020 г. след началото на кризата с COVID-19, което показва, че възстановяването продължава. Според прогнозата на Евроконтрол — въз основа на най-реалистичния прогнозен сценарий — средногодишното въздушно движение през 2022 г. се очаква да достигне 89 %.
                  
               
                     (2)
                  
                  
                     Въздушното движение не се възстановява с еднакви темпове във всички региони на света, а в редица държави продължават да се прилагат ограничителни санитарни мерки, приети от публичните органи с цел намаляване на разпространението на COVID-19. Тези мерки продължават да свиват потребителското търсене. Освен това продължава да съществува несигурност относно развитието на пандемията от COVID-19 и възможната поява на нови, пораждащи безпокойство варианти.
                  
               
                     (3)
                  
                  
                     Такива обстоятелства са извън контрола на въздушните превозвачи и последващото доброволно или задължително анулиране на въздухоплавателни услуги от тяхна страна в съответствие с променящото се търсене е необходима или законосъобразна реакция при тези обстоятелства.
                  
               
                     (4)
                  
                  
                     Съгласно член 8, параграф 2 от Регламент (ЕИО) № 95/93 във връзка с член 10, параграф 2 въздушните превозвачи трябва да използват най-малко 80 % от серия от слотове, която им е разпределена, или губят исторически приоритет за тези слотове (т.нар. правило „използваш или губиш“). С оглед на кризата, свързана с COVID-19, и за да се защити финансовата стабилност на въздушните превозвачи и да се избегне отрицателното въздействие от празните или полупразните полети върху околната среда, изпълнявани единствено с цел запазване на съответните летищни слотове, прилагането на правилото „използваш или губиш“ беше временно прекратено от 1 март 2020 г. до 27 март 2021 г., а от 28 март 2021 г. до 26 март 2022 г. използването на слотовете беше намалено на 50 %.
                  
               
                     (5)
                  
                  
                     Въпреки продължаващия ръст на въздушното движение в ЕИП през 2021 г., то все още остава под равнищата от 2019 г. Данните на Евроконтрол показват, че през октомври 2021 г. въздушното движение като цяло е било с 27 % под равнищата от 2019 г.
                  
               
                     (6)
                  
                  
                     Въз основа на седемгодишната прогноза на Евроконтрол от 15 октомври 2021 г. при най-вероятния сценарий равнищата на въздушното движение през 2022 г. ще достигнат средногодишна стойност от 89 % от съответните равнища през 2019 г. На базата на наличните месечни прогнози на Евроконтрол за 2021 г. и наличните средногодишни стойности за 2022 г. на Евроконтрол се очаква въздушното движение през летния период на часово планиране за 2022 г. да бъде между 85 % и над 89 % от равнището през 2019 г. Равнищата от 2019 г. обаче ще бъдат достигнати едва към края на 2023 г. Поради това е разумно да се предположи, че намалението в сравнение с 2019 г. вероятно ще продължи през летния период на часово планиране за 2022 г.
                  
               
                     (7)
                  
                  
                     Данните, събрани от Световната здравна организация (СЗО) и Европейския център за профилактика и контрол върху заболяванията (ECDC), показват, че устойчивият спад на въздушното движение е резултат от въздействието на кризата, свързана с COVID-19. Наличните данни показват взаимовръзка между променящия се брой на случаите и реакцията на държавите членки и на трети държави спрямо тези променящи се стойности чрез приемане на мерки, които оказват въздействие върху въздушния транспорт и водят до намаляване на въздушното движение. Такива мерки, които могат да бъдат въведени или отменени в много кратък срок, допринасят за създаването на климат на несигурност и оказват отрицателно въздействие върху доверието на потребителите и поведението при резервиране. Това показва, че устойчивият спад на въздушното движение е резултат от въздействието на кризата, свързана с COVID-19.
                  
               
                     (8)
                  
                  
                     Въпреки че данните на ECDC от 30 септември 2021 г. показват, че 61,1 % от цялото население на ЕИП са преминали пълен курс на ваксинация, данните от уебсайта на СЗО показват, че процентът на ваксинираните в голям брой държави остава нисък. Освен това продължава да съществува несигурност относно възможната поява на нови, пораждащи безпокойство варианти в различни региони. По тази причина въздушното движение няма да се възстанови с еднаква скорост на глобално равнище.
                  
               
                     (9)
                  
                  
                     Държавите членки и трети държави могат да продължат да реагират на нови варианти, като налагат мерки, които биха могли да окажат значително въздействие върху въздушния транспорт. Поради това е разумно през предстоящия летен период на часово планиране все още да се очаква значителен брой анулирани полети, по-специално по маршрути към държави с много строги санитарни мерки вследствие на кризата, свързана с COVID-19, или където процентът на ваксинираните остава нисък. Ето защо от въздушните превозвачи не може да се очаква да спазват нормалната степен на използване на слотовете от 80 % по всички маршрути.
                  
               
                     (10)
                  
                  
                     Поради това е необходимо срокът, предвиден в член 10а, параграф 3 от Регламент (ЕИО) № 95/93, да бъде удължен така, че да обхване летния период на часово планиране за 2022 г. — от 27 март 2022 г. до 29 октомври 2022 г.
                  
               
                     (11)
                  
                  
                     Данните за отменените полети, коефициентите на затоварване, размера и използването на флота се различават значително между отделните въздушни превозвачи в зависимост от техния бизнес модел и пазара, който обслужват. Въз основа на данните, предоставени за 16 превозвачи от Съюза и 16 превозвачи от държави извън Съюза за периода от март 2021 г. до юли 2021 г., като цяло се наблюдава тенденция към подобрение. Въздушните превозвачи, които изпълняват полети на дълги разстояния по маршрути, засегнати от санитарни мерки, които възпрепятстват сериозно пътуването на пътниците, показаха по-малко положителна тенденция в наблюдаваните показатели, което допълнително обосновава удължаването на срока за прилагане на облекчаването на правилата относно летищните слотове, предвиден в член 10а, параграф 3.
                  
               
                     (12)
                  
                  
                     Окуражаващите като цяло признаци за възстановяване на въздушния транспорт на пазара на ЕИП, повторното отваряне на важни международни пазари (например Съединените американски щати от ноември 2021 г.) и улесняването на пътуването в държавите, които признават сертификата за COVID-19, оправдават повишаването на процента на използване на слотовете до 64 %.
                  
               
                     (13)
                  
                  
                     Данните за предварителните резервации показват, че през 2021 г. пътниците все още резервират полети по-близо до датата на заминаване, отколкото през 2019 г. Тенденцията обаче постепенно се променя в положителна посока.
                  
               
                     (14)
                  
                  
                     Процентът на използване на слотовете следва да бъде определен на равнище, което допринася за облекчаване на въздушните превозвачи при настоящите обстоятелства, но също така и гарантира ефективно използване на летищния капацитет. Процентът на използване на слотовете следва също така да отчита повече дългосрочни структурни промени на пазара и в поведението на потребителите, за да се даде възможност на пазара постепенно да се приспособи към променящото се търсене и да освободи капацитет за летния период на часово планиране за 2023 г. Освен това възможното освобождаване на част от летищния капацитет поради този нов процент на използване няма вероятност да причини сериозни смущения в дейността и мрежите на въздушните превозвачи, които би причинил един по-висок процент.
                  
               
                     (15)
                  
                  
                     Най-вероятният сценарий съгласно прогнозата на Евроконтрол за въздушното движение определя равнището на въздушното движение през летния период на часово планиране за 2022 г. на над 85 %, а вероятно и над 89 %. Следователно използване от 64 % все още предоставя на въздушните превозвачи разумен марж за непредвидени обстоятелства, в случай че планираните полети трябва да бъдат отменени с кратко предизвестие.
                  
               
                     (16)
                  
                  
                     По-ниските равнища на въздушното движение към други региони в света не трябва да се отчитат при определяне на степента на използване, тъй като по такива засегнати маршрути може да бъде предоставено адекватно облекчаване от спазване на правилото „използваш или губиш“ по силата на член 10, параграф 4, буква д) от Регламент (ЕИО) № 95/93.
                  
               
                     (17)
                  
                  
                     Макар по принцип да се приема, че въздушните превозвачи следва да възобновят дейността си веднага след възстановяването на търсенето, по-ниският праг на използване създава риск някои превозвачи да ограничат дейността си на някои летища до необходимия минимум само с цел запазване на исторически права върху съответните слотове в ущърб на конкурентите, летищните оператори и потребителите. Използване от 64 % ще намали тези рискове.
                  
               
                     (18)
                  
                  
                     С цел да се предостави правна сигурност, по-конкретно за координаторите на слотове и въздушните оператори, настоящият регламент следва да влезе в сила по спешност в деня след деня на публикуването му в Официален вестник на Европейския съюз,
                     
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 10а от Регламент (ЕО) № 95/93, параграф 3 се заменя със следното:
            
               
                  „3.   По отношение на слотовете, които не са били предоставени на координатора за преразпределяне в съответствие с член 10, параграф 2а, по време на периода от 28 март 2021 г. до 29 октомври 2022 г. и за целите на член 8, параграф 2 и член 10, параграф 2, ако даден въздушен превозвач докаже по убедителен за координатора начин, че е използвал въпросната серия от слотове най-малко за 50 % от времето през периода на часово планиране от 28 март 2021 г. до 30 октомври 2021 г., 50 % от времето през периода на часово планиране от 31 октомври 2021 г. до 26 март 2022 г. и 64 % от времето през периода на часово планиране от 27 март 2022 г. до 29 октомври 2022 г., въздушният превозвач има право на същата серия от слотове за следващия равностоен период на часово планиране.
                  По отношение на периода, посочен в първата алинея от настоящия параграф, процентните стойности, посочени в член 10, параграф 4 и член 14, параграф 6, буква а), са 50 % за периода на часово планиране от 28 март 2021 г. до 30 октомври 2021 г., 50 % за периода на часово планиране от 31 октомври 2021 г. до 26 март 2022 г. и 64 % за периода на часово планиране от 27 март 2022 г. до 29 октомври 2022 г.“
               
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 декември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 14, 22.1.1993 г., стр. 1.